**6/2021. (IX.13.) MÜK szabályzat****a pénzmosás és a terrorizmus finanszírozása megelőzéséről és megakadályozásáról szóló 2017. évi LIII. törvényben és az Európai Unió és az ENSZ Biztonsági Tanácsa által elrendelt pénzügyi és vagyoni korlátozó intézkedések végrehajtásáról szóló 2017. évi LII. törvényben meghatározott kötelezettségek teljesítéséről szóló 10/2019. (VI. 24.) MÜK szabályzat módosításáról**

A Magyar Ügyvédi Kamara küldöttgyűlése

az ügyvédi tevékenységről szóló 2017. évi LXXVIII. törvény (a továbbiakban: Üttv.) 158. § (1) bekezdés 20. pontja alapján

az Üttv. 157. § (2) bekezdés e) pontjában foglalt feladatkörében eljárva az Üttv. 156. § (3) bekezdése szerinti feladatkörében eljáró Országos Kamarai Jogtanácsosi Tagozat véleményének kikérésével a következő szabályzatot hozza:

**1.** A pénzmosás és a terrorizmus finanszírozása megelőzéséről és megakadályozásáról szóló 2017. évi LIII. törvényben és az Európai Unió és az ENSZ Biztonsági Tanácsa által elrendelt pénzügyi és vagyoni korlátozó intézkedések végrehajtásáról szóló 2017. évi LII. törvényben meghatározott kötelezettségek teljesítéséről szóló 10/2019. (VI. 24.) MÜK szabályzat (a továbbiakban: Pmt. szabályzat) a következő 2.10. ponttal egészül ki:

„2.10. Az ügyvéd az egyszerűsített ügyfél-átvilágítás elvégzését akkor is mellőzheti, ha az Üttv. szerinti azonosítási kötelezettségét elvégezte, valamint

a) nem állnak fenn a Pmt. 6. § (1) bekezdés g) -h) pontja szerinti körülmények, és

b) a megbízási szerződés vagy a tartós megbízási szerződés alapján teljesítendő egyedi megbízás a Pmt. 6. § (1) bekezdés b) pontja hatálya alá tartozó,

ba) vagyontárgy tulajdonának átruházással,

bb) gazdálkodó szervezet alapításával, működtetésével, megszűnésével, vagy

bc) vagyontárgy bizalmi vagyonkezelésbe adására irányuló jognyilatkozattal

összefüggő ügyvédi tevékenység végzésére irányul.”

**2.** A Pmt. szabályzat 3.1. pont a) pont ab) alpontja helyébe a következő rendelkezés lép:

*(3.1. Az egyszerűsített ügyfél-átvilágítás során az ügyvéd az Üttv. 32. § (1) és (7) bekezdése szerinti azonosítás részeként)*

„ab) a jogi személy, illetve jogi személyiség nélküli szervezet ügyfelet és felet az ügyvéd számára közvetlenül elérhető bírósági vagy hatósági nyilvántartásokból, illetve a céginformációs szolgálattal fennálló szerződés alapján szolgáltatott cégadatokat teljeskörűen feldolgozott formában tartalmazó adatbázisból való lekérdezéssel azonosítja,”

**3.** A Pmt. szabályzat 5.1. pontja helyébe a következő rendelkezés lép:

„5.1. A 3-4. pontban meghatározott okmányok bemutatása történhet

a) az ügyfél, a fél, illetve képviselője személyes megjelenése alkalmával az okmányok eredeti példányának bemutatásával az ügyvéd részére,

b) a 3.1. pont aa) alpontja kivételével az okmányok – fokozott ügyfélátvilágítás esetén hitelesített – másolatának az ügyvéd részére való eljuttatásával,

c) előzetesen auditált elektronikus hírközlő eszköz útján, vagy

d) az okiratmásolatokat és nyilatkozatokat magába foglaló jognyilatkozatokat is tartalmazó, az azokban foglalt információ változatlan visszaidézésére, a nyilatkozattevő személyének és a jognyilatkozat megtétele időpontjának azonosítására alkalmas, az ügyfél által a szolgáltató részére hozzáférhetővé tett elektronikus dokumentumok alapján.”

**4.** A Pmt. szabályzat 5.2. pontja helyébe a következő rendelkezés lép:

„5.2. A 3-4. pontban meghatározott okiratok bemutatása történhet az eredeti példány vagy – fokozott ügyfélátvilágítás esetén hitelesített – másolat ügyvéd részére való hozzáférhetővé tételével.”

**5.** A Pmt. szabályzat 5.3. pontja a következő d) alponttal egészül ki:

*(A 3-4. pontban meghatározott nyilatkozatok megtétele történhet)*

„d) az okiratmásolatokat és nyilatkozatokat magába foglaló jognyilatkozatokat is tartalmazó, az azokban foglalt információ változatlan visszaidézésére, a nyilatkozattevő személyének és a jognyilatkozat megtétele időpontjának azonosítására alkalmas, az ügyfél által a szolgáltató részére hozzáférhetővé tett elektronikus dokumentumok alapján.”

**6.** A Pmt. 5.4. pontja helyébe a következő rendelkezés lép:

„5.4. Az ügyvéd részére személyes jelenlét alkalmával eredetiben bemutatott okmányoknak a rögzítendő személyes adatokat tartalmazó oldalairól, valamint az okiratokról az ügyvéd papíralapú vagy elektronikus másolatot készít. Az okmányról való másolatkészítést az ügyvéd mellőzi, illetve a másolatokat megsemmisíti, ha az érintett vonatkozásában közhiteles nyilvántartásból való adatlekérésre, vagy az Üttv. 32. § (3) bekezdése szerinti adatigénylésre került sor. Az okiratról való másolatkészítést az ügyvéd mellőzi, ha az ügyfél az eredeti okiratot nem kéri vissza.”

**7.** A Pmt. szabályzat

a) 3.2. pont a) alpontjában a „7. § (2) bekezdése” szövegrész helyébe a „15. § (1) bekezdés a) pontja”,

b) 5.5. pont nyitó szövegrészészében az „Az 5.1. pont b) alpontja, illetve az 5.2. pont alkalmazása során hitelesítettként” szövegrész helyébe a „Hitelesítettként”

szöveg lép.

**8.** Ez a szabályzat – az igazságügyi miniszter jóváhagyását követően – a közzétételét követő hónap első napján lép hatályba.